Voormalige Eskom-baas sterfDr. Ian MCRae. (Foto: Eskom) Eskom se voormalige uitvoerende hoof, dr. Ian MCRae, is vroeg Sondagoggend in die ouderdom van 90 jaar oorlede. Hy was van 1985 tot 1994 aan die stuur van sake by Eskom en ná sy aftrede ŉ stigterslid en die eerste voorsitter van die nasionale energiereguleerder, Nersa. MCRae het sy loopbaan in 1947 as ŉ 18-jarige vakleerling-ambagsman by die energieverskaffer begin en in 1953 met behulp van ŉ Eskom-beurs ŉ graad in meganiese ingenieurswese verwerf. Sy merkwaardige visie van “elektrisiteit vir almal” en sy uitmuntende leierskap het gelei tot die bou van al die groot steenkoolkragstasies in die land: Kriel, Matla, Duvha, Tutuka, Lethabo, Mathimba, Kendal en Majuba. Die hidro-elektriese kragstasies Gariep, Vanderkloof en Cahora Bassa in Mosambiek, die omkeerbare pomp-en-stoor-kragstasies, Drakensburg en Palmiet, asook die Koeberg-kernkragstasie is ook aan hom te danke. “Met sy persoonlike sjarme en integriteit was dr. MCRae ŉ wêreldrolspeler in elektrisiteitsaangeleenthede,” sê Eskom in ŉ huldeblyk op die energievoorsiener se webwerf. “Die naam Ian MCRae sal altyd sinoniem met Eskom wees. Hy was een van die land se voorste sakeleiers en het aktief daaraan gewerk om elektrisiteit deur middel van nuwe innoverende benaderings na alle Suid-Afrikaners te bring, om energieverskaffing as ŉ agent vir vrede te gebruik en om ŉ produktiewe organisasie te skep wat sy werknemers met respek behandel en ontwikkel.” Dr. Ian MCRae. (Foto: Eskom) Dr. MCRae is in 1993 met Suid-Afrika se Orde van Verdienstelikheid (Goudklas) vir sy uitmuntende bydrae tot Suid-Afrika vereer. Dit is een van vele toekennings wat hy oor die jare ontvang het. Wits het in 1989 ŉ eredoktorsgraad in ingenieurswese aan hom toegeken. Prof. David Glasser, die destydse dekaan van die Fakulteit Ingenieurswese, het gesê MCRae se visie was dat Suider-Afrika ŉ groeisentrum van die wêreld kon word en dat elektrisiteit die potensiaal het om ŉ platform te bied vir die ekonomiese opheffing van nie net Suid-Afrika nie, maar ook sy buurstate. “Om dit te bereik, ignoreer hy die huidige politieke beperkinge en die weerstand teen die idee van ekonomiese samewerking met state ten noorde van ons grense. Hy gebruik sy ingenieursagtergrond, sy bestuurs- en onderhandelingstalent en die infrastruktuur wat hy by Eskom beskikbaar het om die weg na ŉ geïntegreerde subkontinentale kragnetwerk te skep,” het Glasser in sy motivering vir MCRae se eregraad gesê. Dr. MCRae was in 1989 in Moskou ook die ondertekenaar van die World Association of Nuclear Operateurs (Wano) se handves waardeur Eskom ŉ volle lid van die organisasie geword het. Hy was later ook vir twee jaar die organisasie se president, asook die voorsitter van die nasionale komitee van die Wêreldenergie-konferensie. Sy boek, The Test of Leadership, wat handel oor sy 50 jaar in Suid-Afrika se elektrisiteitsvoorsieningsbedryf, is in 2006 uitgegee en het lig gewerp op McRay se sterk- en swakpunte, sy behoefte om ander te dien, asook sy loopbaan by Eskom. Eskom se huidige uitvoerende hoof, Andre de Ruyter, het MCRae se bydrae tot die Suid-Afrikaanse elektrisiteitsbedryf in ŉ video-huldeblyk as “enorm en transformerend” beskryf.